b'\n_START_ARTICLE_\nRuuhi\n_START_PARAGRAPH_\nRuuhi on puunrungosta koverrettu vene tai kanootti, jonka t\xc3\xa4rkein ulkoinen tunnusmerkki on puunrungosta veistetty ja koverrettu palkomainen muoto. Ruuheksi kutsutaan suomessa my\xc3\xb6s alkukantaista ja talonpoikaista lautavenetyyppi\xc3\xa4, joka on useimmin tasapohjainen. T\xc3\xa4m\xc3\xa4n tyyppiset ruuhet ovat vanhimpia s\xc3\xa4ilyneit\xc3\xa4 vesikulkuneuvoja, joiden levinneisyys on kattanut jo kauan koko maailman. Alkeellisesta rakenteestaan huolimatta, niit\xc3\xa4 valmistetaan edelleen monilla maailman syrj\xc3\xa4isill\xc3\xa4 seuduilla._NEWLINE_Ruuhet voidaan erotella valmistustavan mukaan yksinkertaisiin, laajennettuihin ja koottuihin ruuhiin. Yksinkertainen ruuhi valmistetaan kovertamalla yht\xc3\xa4 puuta kaukalon tai palkomaiseen muotoon. Laajennettu ruuhi valmistetaan taivuttamalla eri lailla muotoillun yksinkertaisen ruuhen laitoja nuotiol\xc3\xa4mm\xc3\xb6n avulla leve\xc3\xa4mm\xc3\xa4ksi ja mahdollisesti korottamalla sen laitoja lis\xc3\xa4laudoilla. Koottu ruuhi valmistetaan liitt\xc3\xa4m\xc3\xa4ll\xc3\xa4 puisia lautoja tiiviisti toisiinsa ompelemalla, naulaamalla tai muulla tavalla. Pohjoismaiset veneet ovat kehittyneet laajennettujen ja koottujen ruuhien pohjalta._NEWLINE_Ruuhia k\xc3\xa4ytettiin jo kivikaudella. Puunrunko, Pohjois-Euroopan oloissa yleens\xc3\xa4 iso ja helposti ty\xc3\xb6stett\xc3\xa4v\xc3\xa4 haapa, koverrettiin polttamalla ja ty\xc3\xb6 viimeisteltiin kirvein ja taltoin - kivikaudella kivisin. Samantyyppisell\xc3\xa4 tavalla jotkut tropiikin luonnonkansat tekev\xc3\xa4t edelleen haapioita vastaavia veneit\xc3\xa4. Ruuhi saatettiin my\xc3\xb6s kovertaa pystyss\xc3\xa4 olevaan puuhun, joka jossain valmistusvaiheessa kaadettiin. Ruuhi ei sopinut avomerimatkoihin, sill\xc3\xa4 sen laidat olivat eritt\xc3\xa4in matalat. Sill\xc3\xa4 ei kannattanut l\xc3\xa4hte\xc3\xa4 kauas rannikosta. Ruuhi muuttui vaaralliseksi jo keskisuurella j\xc3\xa4rvell\xc3\xa4, jos tuli kova aallokko. Ruuhi ei paksupuisena kuitenkaan uponnut, vaikka olisikin kaatunut tai t\xc3\xa4yttynyt vedell\xc3\xa4. Veden saattoi melko nopeasti kauhoa pois, sill\xc3\xa4 sit\xc3\xa4 ei mahtunut ruuheen paljon. Ruuhen t\xc3\xa4yttyess\xc3\xa4 vedell\xc3\xa4 suurin vaara saattoikin olla kylmettyminen m\xc3\xa4rk\xc3\xa4n\xc3\xa4._NEWLINE_Jo kivikauden lopulla ruuhi alkoi syrj\xc3\xa4yty\xc3\xa4, kun It\xc3\xa4meren ja luultavasti Suomenkin vesist\xc3\xb6iss\xc3\xa4 tulivat k\xc3\xa4ytt\xc3\xb6\xc3\xb6n nahkapohjaiset veneet. Rautakaudella tulivat k\xc3\xa4ytt\xc3\xb6\xc3\xb6n puuveneet. Ruuhia on silti satunnaisesti k\xc3\xa4ytetty sis\xc3\xa4vesist\xc3\xb6iss\xc3\xa4 viel\xc3\xa4 historiallisellakin ajalla. Isoista veneist\xc3\xa4\xc3\xa4n tunnetut viikingitkin k\xc3\xa4yttiv\xc3\xa4t ruuhia ja muita pieni\xc3\xa4 veneit\xc3\xa4 id\xc3\xa4ntiell\xc3\xa4, Ven\xc3\xa4j\xc3\xa4n suuria jokia kulkiessaan, sill\xc3\xa4 ruuhia oli paljon helpompi kantaa vesireittien v\xc3\xa4lill\xc3\xa4 olevien taipaleiden yli. Vaarana olivat my\xc3\xb6s taipaleiden kohdilla vaanivat vihamieliset kansat.\n_START_SECTION_\nEtymologia\n_START_PARAGRAPH_\nRuuhi merkitsee tasapohjaista ja kaukalomaista venett\xc3\xa4 tai kaukaloa, kourua tai r\xc3\xa4nni\xc3\xa4, jolla on vastineita my\xc3\xb6s l\xc3\xa4hisukulaiskieliss\xc3\xa4. Karjalassa se tarkoittaa ruumisarkkua, kaukalomaista venett\xc3\xa4 tai sy\xc3\xb6tt\xc3\xb6kaukaloa, veps\xc3\xa4n kieless\xc3\xa4 r\xc5\xabh merkitsee haapiota tai ruuhta, vatjassa r\xc5\xabhip\xc5\xab ruumisarkkua ja virossa ruhi haapiota tai kaukaloa. Sanaa k\xc3\xa4ytettiin my\xc3\xb6s germaanisissa kieliss\xc3\xa4, jonka alkumuoto on *\xc3\xber\xc5\xabx. Suomen kieless\xc3\xa4 sana ruuhi esiintyi kirjoitettuna ensimm\xc3\xa4isen kerran vuonna 1637 Ericus Schroderuksen tulkkisanakirjassa.\n_START_SECTION_\nLautavene\n_START_PARAGRAPH_\nRuuheksi kutsutaan my\xc3\xb6s alkukantaista, matalaa, yleens\xc3\xa4 pienikokoista lautavenett\xc3\xa4, jonka muoto ja rakenne muistuttaa yksipuisia ruuhia. T\xc3\xa4llainen ruuhi lienee alkukantaisin ja yksinkertaisin perinteisist\xc3\xa4 Suomessa k\xc3\xa4ytetyist\xc3\xa4 lautaveneist\xc3\xa4, ja sen rakenne poikkeaa muista veneist\xc3\xa4. My\xc3\xb6s jotkin ruotsalaiset tai suomenruotsalaiset t\xc3\xa4m\xc3\xa4nkaltaisten veneiden nimet k\xc3\xa4\xc3\xa4nnet\xc3\xa4\xc3\xa4n suomeksi ruuheksi. T\xc3\xa4ss\xc3\xa4 k\xc3\xa4yt\xc3\xb6ss\xc3\xa4 ruuhi-sana kattaa my\xc3\xb6s er\xc3\xa4\xc3\xa4t tasaper\xc3\xa4iset venetyypit, joista jotkut ovat my\xc3\xb6s tasakeulaisia ja tasapohjaisia; joitain n\xc3\xa4ist\xc3\xa4 voitaisiin nimitt\xc3\xa4\xc3\xa4 my\xc3\xb6s lotjiksi. Vaikka ruuhi-sanalla tarkoitetaan yleens\xc3\xa4 pieni\xc3\xa4 veneit\xc3\xa4, n\xc3\xa4ist\xc3\xa4 jotkut silakanpyyntiin k\xc3\xa4ytetyt olivat melko isokokoisia.\n_START_SECTION_\nTieteellisiss\xc3\xa4 teksteiss\xc3\xa4\n_START_PARAGRAPH_\nArkeologiassa sanaa ruuhi k\xc3\xa4ytet\xc3\xa4\xc3\xa4n yleisnimen\xc3\xa4 puusta koverretuista vesikulkuneuvoista. Muissa kieliss\xc3\xa4 t\xc3\xa4m\xc3\xa4n tyyppiset alukset on yleens\xc3\xa4 nimetty kanootista johdetuilla sanoilla (engl. dugout canoe, esp. cayuco, ital. cayuco, holl. kano tai coomstamkano) tai tukkiin viittavista sanoista (engl. logboat, tansk. stammeb\xc3\xa5d, norj. stokkeb\xc3\xa5t, ruots. stockb\xc3\xa5t, kreik. monoxylon ("yksipuu"), engl. monoxylon, ransk. monoxyle, t\xc5\xa1ek. monoxyl, saks. Einbaum ja vir. \xc3\xbchepuupaat). My\xc3\xb6s puun lajiin voidaan viitata (vir. haabjas, suom. haapio (valmistettu haavasta), liett. luotas, veps\xc3\xa4ksi ruhj, suom. honkio (valmistettu m\xc3\xa4nnyst\xc3\xa4) ja ruuhi, ven. \xd0\xa7\xd1\x91\xd0\xbb\xd0\xbd, ransk. pirogue).\n_START_SECTION_\nEsimerkkej\xc3\xa4 vanhoista l\xc3\xb6yd\xc3\xb6ist\xc3\xa4\n_START_PARAGRAPH_\nPaleoliittiselta kivikaudelta ei tunneta yht\xc3\xa4\xc3\xa4n ruuhta. Sen sijaan mesoliittiselta kivikaudelta alkaen niit\xc3\xa4 on l\xc3\xb6ydetty tuhansia niin, ett\xc3\xa4 mit\xc3\xa4 l\xc3\xa4hemm\xc3\xa4ksi nykyaikaa tullaan, sen yleisemp\xc3\xa4\xc3\xa4 ruuhen s\xc3\xa4ilyminen nykyp\xc3\xa4iviin on._NEWLINE_Syit\xc3\xa4 paleoliittisten ruuhien puuttumiseen voi olla kolme. Ensin\xc3\xa4kin, niit\xc3\xa4 ei silloin tehty, tai toiseksi, ruuhien j\xc3\xa4\xc3\xa4nteet ovat meren pohjassa. J\xc3\xa4\xc3\xa4kaudella merenpinta oli jopa 100 metri\xc3\xa4 nykytasoa alempana. Silloiset ruuhet saattavat siksi olla hautautuneena muinaisen rantaviivan tuntumassa. Kolmanneksi, puu lahoaa nopeasti ja todenn\xc3\xa4k\xc3\xb6isyys, ett\xc3\xa4 paleoliittiselta kaudelta olisi s\xc3\xa4ilynyt ruuhia, on hyvin pieni._NEWLINE_Muinaisia yksinkertaisia ruuhia tunnetaan L\xc3\xa4nsi- ja It\xc3\xa4-Euroopan maista noin 1300 kappaletta. Useimmat niist\xc3\xa4 ovat keskiaikaisia tai nuorempia. Vanhimpien ruuhien lukum\xc3\xa4\xc3\xa4r\xc3\xa4 v\xc3\xa4henee dramaattisesti i\xc3\xa4n kasvaessa. Paleoliittisia ruuhia, tai edes sen vaatimia tarvikkeita kuten meloja, ei tunneta yht\xc3\xa4\xc3\xa4n. Vanhimmat melat lienev\xc3\xa4t noin 9500 vuotta vanhoja. Puu yksinkertaisesti tuhoutuu hapettumalla, pehkaanumalla ja lahoamalla._NEWLINE_Ranskasta tunnetaan noin 400 ruuhta tai kanoottia, joista 55 on ajoitettu radiohiili- tai dendrokronologisella menetelm\xc3\xa4ll\xc3\xa4. Niist\xc3\xa4 kolme ruuhta on mesoliittisia, viisi neoliittisia, kaksi kalkoliittiselta kaudelta, kolme pronssikaudelta, kuusi rautakaudelta ja loput keskiajalta tai uudelta ajalta.\n_START_SECTION_\nMesoliittinen kivikausi\n_START_PARAGRAPH_\nHollannista Pessenist\xc3\xa4 l\xc3\xb6ydettiin vuonna 1955 suon pohjamudista sinne hautautuneen ruuhen. Pessenin ruuhi oli 2,98 metri\xc3\xa4 pitk\xc3\xa4 ja 44 senttimetri\xc3\xa4 leve\xc3\xa4, m\xc3\xa4ntypuuta ja ty\xc3\xb6stetty kirveell\xc3\xa4 tai luisella ly\xc3\xb6ntitaltalla. Se oli ruuheksi melko pieni, mutta sen replikalla todistettiin sen uivan hyvin. Se on ajoitettu noin 8000\xe2\x88\x927500 eaa._NEWLINE_Ranskasta Noyen-sur-Seinen vanhempi ruuhi l\xc3\xb6ydettiin vuonna 1984. Se on ollut 5\xe2\x88\x926 metri\xc3\xa4 pitk\xc3\xa4 ja 50\xe2\x88\x9255 senttimetri\xc3\xa4 leve\xc3\xa4 tavallisesta m\xc3\xa4nnyst\xc3\xa4 koverrettu ruuhi. Se l\xc3\xb6ytyi asuinpaikan kaivausten yhteydess\xc3\xa4 ja on ajoitettu noin 7190\xe2\x88\x926450 eaa._NEWLINE_Nigeriasta l\xc3\xb6ytyi vuonna 1987 Dufunan ruuhi samannimisest\xc3\xa4 kyl\xc3\xa4st\xc3\xa4. Sen i\xc3\xa4ksi on m\xc3\xa4\xc3\xa4ritelty 8000 vuotta eli se ajoitetaan noin 6000 eaa. Ruuhi on vanhin Afrikasta l\xc3\xb6ydetty vesikulkuneuvo._NEWLINE_Saksassa D\xc3\xbcmmerlohausen ruuhi on ajoitettu 7600 \xc2\xb1 100 BP._NEWLINE_Tanskassa on kaksi ruuhta. Korshavnin ruuhi on ajoitettu 6270 \xc2\xb1 95 BP. Lystrupin ruuhi on lehmusta ja se on ajoitettu 6110 \xc2\xb1 100 BP eli noin 5000 eaa. Siitep\xc3\xb6lyajoitus on tosin antanut ajoitukseksi 4350 eaa.\n_START_SECTION_\nNeoliittinen kivikausi\n_START_PARAGRAPH_\nStralsundin ruuhet l\xc3\xb6ydettiin 2002. Ne ajoitetaan neoliittisen kauden alkuun, vaikka kaksi niist\xc3\xa4 voi olla vanhempiakin._NEWLINE_Pariisin l\xc3\xa4helt\xc3\xa4 on l\xc3\xb6ydetty useita neoliittiselle kivikaudelle ajoitettuja ruuhia. Bercyn ruuhi, joka on koverrettu tammeen, l\xc3\xb6ydettiin 1991. Se on 5,35 metri\xc3\xa4 pitk\xc3\xa4 ja 90 senttimetri\xc3\xa4 leve\xc3\xa4 ja sen ajoitus on noin 2700 eaa. Muita saman seudun ruuhien ajoituksia ovat 5745 \xc2\xb1 95 BP , 5510 \xc2\xb1 20 BP, 4125 \xc2\xb1 55 BP, 4100 \xc2\xb1 40 BP, 3860 \xc2\xb1 75 BP ja 3810 \xc2\xb1 50 BP._NEWLINE_Englannista Carronjoesta Skotlannista on l\xc3\xb6ytynyt 11-metrinen ja 1,4 metri\xc3\xa4 leve\xc3\xa4 ruuhi, joka ajoitettiin 6000\xe2\x88\x924000 eaa._NEWLINE_St Albanin ruuhi, Englannin Hertsist\xc3\xa4, poltettiin noin 3900 eaa. sis\xc3\xa4ll\xc3\xa4\xc3\xa4n vainaja ja joitakin hauta-antimia. Kaivauksissa l\xc3\xb6ydettiin kuopasta vain hiiltyneet j\xc3\xa4\xc3\xa4nteet, mutta muoto ja rakenne puhuivat ruuhen puolesta. Kyseess\xc3\xa4 olisi silloin niin sanottu venehautaus. Ruuhi olisi ollut leve\xc3\xa4, py\xc3\xb6re\xc3\xa4per\xc3\xa4inen ja suippukeulainen. Sen pituus oli 5,3 metri\xc3\xa4 ja leveys 1,07 metri\xc3\xa4. Se oli valmistettu todenn\xc3\xa4k\xc3\xb6isesti tammesta. Ruuhi ajoitettiin kahdesta palasta 3980\xe2\x88\x923790 eaa. ja 4035\xe2\x88\x923705 eaa._NEWLINE_Tanskasta Tybrind Vigin Erte\xc3\xb8llen kulttuurin kivikautiselta asuinpaikalta on l\xc3\xb6ydetty kolme ruuhta, joista yksi on ajoitettu 4\xc2\xa0600 eaa. Se on veistetty suorasta lehmuksesta kirveiden tai talttojen avulla. Veiston j\xc3\xa4ljet n\xc3\xa4kyv\xc3\xa4t viel\xc3\xa4. Se on pitkulainen ja kapea muodoltaan, keula on teroitettu, pohja on j\xc3\xa4tetty aavistuksen kaarevaksi. Ruuhi on 9,5 metri\xc3\xa4 pitk\xc3\xa4 ja 50\xe2\x88\x9260 senttimetri\xc3\xa4 leve\xc3\xa4 ja 25 senttimetri\xc3\xa4 syv\xc3\xa4. Laitojen paksuus on vain 1\xe2\x88\x922 senttimetri\xc3\xa4 ja pohjan paksuus 3\xe2\x88\x925 senttimetri\xc3\xa4. Ruuhen per\xc3\xa4lauta on ollut irrotettava ja ruuhen pohjalla ollut 30 kilogramman kivi on voinut toimia tasapainottavana painolastina. Ruuheen mahtui ja se kannatti 6\xe2\x88\x928 henke\xc3\xa4._NEWLINE_Seekirchin ruuhi l\xc3\xb6ytyi 2012 paalutalokyl\xc3\xa4n suokaivauksilta vuonna 2012. Se on 6 metri\xc3\xa4 pitk\xc3\xa4 lehmuksesta koverrettu ruuhi, joka on ajoitettu 2800 eaa.\n_START_SECTION_\nPronssi- ja rautakausi\n_START_PARAGRAPH_\nBrigg 1 on ruuhi Lincolnshiresta Englannista, joka l\xc3\xb6ytyi Ancholmen joesta. Se oli 14,78 metri\xc3\xa4 pitk\xc3\xa4 ja 1,37 metri\xc3\xa4 leve\xc3\xa4 ja sen ajoitus antaa 1250\xe2\x88\x92790 eaa._NEWLINE_Ruuhi, joka l\xc3\xb6ydettiin Saint-Germain-du-Plain\'ista, Sa\xc3\xb4ne-et-Loiresta Ranskasta, oli 12,37 metri\xc3\xa4 pitk\xc3\xa4 ja 1,20 metri\xc3\xa4 leve\xc3\xa4. Se ajoitettiin 800\xe2\x88\x92380 eaa._NEWLINE_Poole\'n ruuhi l\xc3\xb6ydettiin vuonna 1964 (GB-112) Dorsetista Englannista. Sen arvioitu pituus oli 10 metri\xc3\xa4 ja leveys 1,24 metri\xc3\xa4. Se ajoitettiin 400\xe2\x88\x92180 eaa._NEWLINE_Hasholmen ruuhi l\xc3\xb6ytyi Foulnessin joesta Englannin Yorkshiresta. Ruuhi oli 12,78 metri\xc3\xa4 pitk\xc3\xa4 ja 1,4 metri\xc3\xa4 leve\xc3\xa4. Se ajoitettiin noin 300 eaa.\n_START_SECTION_\nKeskiaika\n_START_PARAGRAPH_\nAdresseavisenista Kl\xc3\xa6bun kunnasta Norjasta l\xc3\xb6ydettiin vuonna 1997 palasia pienest\xc3\xa4 ruuhesta.'